ORDE do 19 de xaneiro de 2005 pola que se clasifica como benéfico-social a Fundación G-Prodis.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 27/01/2005

Visto o expediente de clasificación da Fundación G-Prodis, con domicilio en Narón (A Coruña).
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Santiago de Compostela o vinte e un de decembro de dous mil catro, ante o notario Enrique Roger Amat, co número catro mil trescentos cincuenta e dous do seu protocolo, polas seguintes entidades: Asociación San Xerome Emiliani, representada por José Ricardo Pravio Calvo; Asociación de Padres de Minusválidos de Pontevedra (APAMP), representada por Senén Fernández Rodríguez; Asociación Comarcal de Padres de Diminuídos Psíquicos de Bergantiños (ASPABER), representada por Dolores Añón Remuiñán; Asociación de Pro-Minusválidos del Ortegal (ASPROMOR), representada por Cristina Piñón Pérez; Asociación del Tratamiento del Autismo B.A.T.A., representada por José Luís Comendador Callón; Asociación La Esperanza del Valle Miñor,
representada por María Amelia Leticia Fernández Villamarín; Asociación de Padres de Paralíticos Cerebrales AMENCER, representada por José María Caeiro Rodríguez; Sociedad Limitada C.E.E. Chamorro-Aspromor, representada por Leopoldo Torrente Varela; e Hogar Clínica San Rafael, representada por José Antonio Atienza Hoyuela.
3. O obxecto da fundación, segundo establece o artigo seis e sete dos estatutos, é axudar, desde a orientación para a mellora da calidade de vida, ao desenvolvemento das organizacións que prestan servizos a persoas con discapacidade, mediante as seguintes actividades:
a) Levar a cabo iniciativas formativas para a mellora de cadros directivos, profesionais, servizos, co obxectivo de mellorar a calidade de vida dos beneficiarios.
b) Proporcionar e xestionar información eficaz para a mellora das organizacións que prestan servizos a persoas con discapacidade.
c) Potenciar o debate e intercambio de experiencias entre diferentes modelos organizativos.
d) Prestar apoio ás organizacións para a implantación e aseguramento de modelos orientados á mellora da calidade de vida dos seus beneficiarios.
e) Incentivar a investigación no campo do desenvolvemento organizacional mediante proxectos individuais ou a participación en iniciativas multisectoriais.
f) Difundir de maneira efectiva (publicacións, documentos) unha cultura de calidade baseada na mellora continua das organizacións que prestan servizos a persoas con discapacidade.
g) Desenvolver un código ético que oriente as devanditas organizacións nas accións necesarias para desenvolver programas e servizos desde o respecto á identidade e aos dereitos das persoas con discapacidade.
4. O padroado da fundación estará integrado por José Carlos González Blanco, Gonzálo Vázquez Martínez, Francisco Costa Varela,Teresa Galisteo de la Fuente, Fernando Tomás Nieto Cortijo, Fausto García Rey, María del Carmen Puga Ferreiro, José Fernando Santoro Pumarega, Carlos Godoy Casalderrey, Leopoldo Torrente Varela, e José Antonio Atienza Hoyuela.
5. A comisión integrada polos secretarios xerais de todas as consellerías eleva ao conselleiro da Presidencia, Relacións Institucionais e Administración Pública proposta de clasificación como benéfico social da Fundación G-Prodis, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o regulamento de organización e funcionamento do
protectorado das fundacións de interese galego, procede a súa clasificación como benéfico-social e á súa adscrición á Consellería de Familia, Xuventude, Deporte e Voluntariado.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a súa adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola comisión de secretarios Xerais na súa reunión do día 18 de xaneiro de 2005.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como benéfico-social a Fundación G-Prodis adscribíndoa á Consellería de Familia, Xuventude, Deporte e Voluntariado, que exercerá plenamente o protectorado sobre ela.
Santiago de Compostela, 19 de xaneiro de 2005.
Jaime Pita Varela
Conselleiro da Presidencia, Relacións
Institucionais e Administración Pública